Гупым и гуфIэгъуэр даIыгъ
Къэбэрдей-Балъкъэр къэрал университетым и гупыр Урысейм и лъэпкъ студент футбол лигэм (НСФЛ) и япэ зэIущIэм щытекIуащ. ЗэфIэкI хъарзынэ къэзыгъэлъэ-гъуа командэм и гуфIэгъуэр даIыгъыу иджыблагъэ зэхуэсат КъБКъУ-м и лэжьакIуэхэр, абы щеджэхэр, кърагъэблэгъа хьэщIэхэр.
Гупым хэтхэм ехъуэхъуну къэкIуащ НСФЛ-м и президент Стукалов Андрей. «Мы текIуэныгъэм иджыри куэд къыкIэлъыкIуэну си гуапэщ, «КъБКъУ-р чемпионщ» псалъэхэр дяпэкIи Iэджэрэ зэхэтхыну сыщогугъ», — жиIащ хьэщIэм. «Лигэм и ректор нэхъыфI» щIыхьыцIэр къызэрыхуагъэфэщамкIэ ехъуэхъури, Дунейпсо студент футбол лигэм къыбгъэдэкI фэеплъ пщэдэлъыр иритащ КъБКъУ-м и ректор Алътуд Юрий. Апхуэдэуи зэIущIэм хэта хьэщIэ лъапIэхэм хуагъэфэщащ НСФЛ-м и пщэдэлъхэр.
КъБР-м спортымкIэ и министрым и къуэдзэ Анаев Аслъэн ехъуэхъуащ университетым и унафэщIхэми абы и студентхэми. Ди республикэм ФутболымкIэ и федерацэм и президент Мэшыкъуэ Аслъэн къыщыпсалъэм къыхигъэщащ Къэбэрдей-Балъкъэрым футболым зэрызыщиужьыр, ар нэхъыбэу зи фIыщIэри университетым и гупыр зэрыарар.
КъБКъУ-м и ректор Алътуд Юрий жиIащ университетым и футбол командэр зэрыджэгур зыбжанэрэ зэрилъэгъуар, и Iэзагъэм иригушхуэну Iэмал зэриIар. «Сэ псоми фIыщIэ фхузощI джэгукIэ гъэщIэгъуэн зэрыдвгъэлъэгъуам папщIэ. Премьер-
лигэм фи къару фемыблэжу фыщыджэгуну сыфщогугъ», — жиIащ ректорым икIи къыщIызэхуэса гупым и саугъэтыр яритащ — ар КъБКъУ-м Iуащхьэмахуэ лъапэ щиIэ и базэм махуиплIкIэ зэрызыщагъэпсэхуну сертификатырщ.
Гупым и тренер нэхъыщхьэр университетым и спорт клубым и унафэщIымрэ абы и къуэдзэмрэ я зы мазэ улахуэм хуэдиз хъу ахъшэ саугъэткIэ ягъэлъэпIащ. Футбол командэм и капитаным НСФЛ-м и япэ лигэм и кубокыр, абы хэт дэтхэнэ зы спортсменми дыщэ медаль иратащ.
Футбол командэм хэтхэм къызэхуэсахэм я упщIэхэм жэуап щратащ зэIущIэм.
ИСТЭПАН Залинэ.
